**Kino tendencijos: žiūrovus į sales sugrąžina ir premjeros, ir vėsūs orai**

**Atvėsus orams į kino teatrus gausiau sugrįžta ne tik ištikimi kinomanai, bet ir šeimos, ieškančios laisvalaikio praleidimo būdo. Pasak kino teatrų atstovų, Lietuvos žiūrovai vis labiau vertina gerą istoriją, stiprius personažus ir kokybišką kino patirtį. Į kino sales žmonės renkasi žiūrėti ne tik ryškiausius Holivudo filmus, bet ir gausiai palaiko lietuvišką kiną, kuris pastaruoju metu muša lankomumo rekordus.**

„Kino teatrai – neatsiejama prekybos ir pramogų centrų, siūlančių platų prekių, paslaugų ir laisvalaikio pasirinkimą, dalis. Mūsų užsakymu atlikta apklausa parodė, kad per pastaruosius 12 mėnesių net 71 proc. lankytojų pramogavo prekybos centruose, o 39 proc. iš jų lankėsi kine. Tai rodo, kad kinas yra populiariausia pramoga šiose erdvėse. Lankytojai vertina galimybę vieno apsilankymo metu ir apsipirkti, ir papramogauti. Be to, filmai suteikia ir socialinę patirtį – juos žmonės dažniausiai žiūri su šeima ar draugais“, – sako Paulius Pocius, „Akropolis Group“ rinkodaros ir komunikacijos vadovas.

**Šaltojo sezono požymis – pilnesnės kino salės**

Kino teatrų duomenimis, daugiausia žiūrovų sulaukiama savaitgaliais ir vakarais, taip pat moksleivių atostogų metu – lankomumas lapkritį išauga beveik dvigubai, palyginti su rugsėju.

„Rudeniški orai turi daug įtakos kino teatrų lankomumui. Vis dėlto, tai labiau veikia šeimas nei tikruosius kinomanus – pastarieji kino teatrą renkasi dėl rodomų filmų, o ne dėl oro. Tačiau rudeniškų dienų metu kino salėse žiūrovų visada daugiau“, – sako Vilniaus „Akropolyje“ įsikūrusio „Apollo kino“ rinkodaros vadovas Donatas Ivoška.

Atvėsus orams išaugančius žiūrovų srautus pastebi ir „Forum Cinemas“ rinkodaros vadovas Dainius Beržinis. „Tiesa, kad blogi orai padeda užpildyti kino sales, tačiau žiūrovų gausą vis dėlto labiausiai lemia filmų kokybė ir populiarumas. Šis ruduo repertuaro prasme kiek prastesnis nei pernai, bet lietaus – gerokai daugiau“, – pastebi jis.

Pastaraisiais metais Lietuvos žiūrovai vis labiau palaiko vietinius kūrėjus. Žiūrovų dėmesio sulaukė ir šiemet pasirodžiusios lietuviško kino premjeros, tarp jų – režisieriaus Igno Miškinio „Pietinia kronikos“, Saulės Bliuvaitės „Akiplėša“, Romo Zabarausko „Aktyvistas“ ir kiti. Tiek „Apollo kino“, tiek „Forum Cinemas“ atstovai pastebi, kad lietuviškų filmų peržiūros neretai aplenkia net didžiuosius Holivudo projektus.

„Sėkmingiausias Lietuvos kino istorijoje filmas „Pietinia kronikos“ sulaužė visus įmanomus rekordus šalies rinkoje. Jį pažiūrėjo daugiau kaip 411 tūkst. žiūrovų. Antras pagal lankomumą nacionalinis filmas yra 2024 metų pabaigoje pasirodęs Kęstučio Gudavičiaus filmas „ReEmigrantai“, o trečiasis – Aistis Mickevičiaus ir Inetos Stasiulytės kūrinys „Legendinės legendos FELICITA“, – vardina D. Ivoška ir priduria, kad standartinės komedijos yra pats populiariausias kino žanras Lietuvoje.

**Tarp laukiamiausių premjerų – „Įsikūnijimas 3“**

Pasak „Apollo kino“ atstovo, pastaraisiais metais išryškėjo kelios kryptys – vis labiau populiarėja filmai, orientuoti į jaunąją, technologijomis besidominčią auditoriją, o taip pat – filmai šeimai.

„Matome, kad žiūrovus ypač traukia filmai, susiję su žaidimų kultūra. Šiemet populiariausias buvo „Minecraft Filmas“, kuris tapo populiariausiu Holivudo projektu. Taip pat didelio susidomėjimo sulaukė kiek anksčiau pasirodęs siaubo filmas paaugliams „Penkios naktys pas Fredį“. Tarp vaidybinių filmų šeimai – „Lilo ir Stičas“, „Kaip prisijaukinti drakoną“. Suaugusieji dažniausiai kino teatruose renkasi žiūrėti didžiojo ekrano reikalaujančius filmus, kaip „F1 filmas“ ar naujausia „Misija neįmanoma“ dalis“, – sako D. Ivoška.

Pasak Klaipėdos ir Šiaulių „Akropoliuose“ veikiančių „Forum Cinemas“ kino teatrų atstovo, kino madas keičia žiūrovų troškimas išvysti kažką naujo.

„Labiau yra ne kino mados, o inovacijos. Žiūrovai nuolat laukia naujo, nematyto kino magijos įspūdžio, tokio, kokį kadaise sukūrė filmas „Matrica“. Galbūt šį gruodį panaši magija pasikartos su naujuoju „Įsikūnijimas“ (angl. Avatar)“, – teigia D. Beržinis.

Abiejų kino teatrų tinklų atstovai vieningai sutaria, kad šių metų pabaiga bus išskirtinai turtinga kino premjeromis. Lapkričio 14 d. pristatomas Emilio Vėlyvio dokumentinis filmas „BIX beveik NIRVANA“ apie legendinę Lietuvos roko grupę „BIX“ ir jos istoriją.

Šio mėnesio pabaigoje pasirodys fantastinis miuziklas „Piktoji: antra dalis“, kuris pabaigs pernai pradėtą istoriją, bei nuotaikingas „Disney“ animacinis filmas „Zootropolis 2“, kuriame bus painiojama dar viena byla gyvūnėlių pasaulyje. Jaunųjų siaubo mėgėjų laukia kino juostos tęsinys „Penkios naktys pas Fredį 2“.

Žiūrovų gruodį laukia jau trečioji Jameso Camerono „Įsikūnijimo“ dalis – „Ugnis ir pelenai“. Pirmieji du filmai uždirbo daugiau nei 2 mlrd. dolerių visame pasaulyje, tad tikimasi sulaukti atitinkamai didelio žiūrovų susidomėjimo. Taip pat iškart po Kalėdų turėtų pasirodyti naujasis „Kempiniukas Plačiakelnis. Pamestos kelnės“.

***Apie „Akropolis Group“:***

*Baltijos šalyse pirmaujanti prekybos ir pramogų centrų vystymo ir valdymo bendrovė „Akropolis Group“ valdo prekybos centrų vystymo ir valdymo paslaugų įmones Lietuvoje ir Latvijoje. Lietuvoje „Akropolis Group“ valdo prekybos ir pramogų centrus „Akropolis“ Vilniuje, Klaipėdoje ir Šiauliuose, Latvijoje – „Akropole Riga“ ir „Akropole Alfa“ Rygoje.*

***Daugiau informacijos:***

*Aistė Jankūnaitė*

*+370 614 55468 /* [*aiste@ideaprima.lt*](mailto:aiste@ideaprima.lt)

*„Akropolis Group“ atstovė žiniasklaidai*

*IDEA PRIMA Projektų direktorė*